**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от НЕНО ДИМОВ – Министър на околната среда и водите**

**ОТНОСНО:** Проект на Постановление на Министерския съвет за изменение и допълнение на Устройствения правилник на Министерството на околната среда и водите, приет с Постановление № 208 на Министерския съвет от 27.09.2017 г., обн., ДВ, бр. 80 от 2017 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 32, ал. 1 от Устройствения правилник на Министерския съвет и на неговата администрация, предлагам за разглеждане проект на Постановление на Министерския съвет за изменение и допълнение на нормативни актове на Министерския съвет. С предлагания проект на нормативен акт се предлагат изменения и допълнения на Устройствения правилник на Министерството на околната среда и водите и изменение и допълнение на Устройтвения правилник на Изпълнителната агенция по околна среда.

С изменения и допълнения в Закона за опазване на околната среда (ЗООС), обнародвани с Държавен вестник, бр.98 от 27 ноември 2018 г., се въвежда компетентност на министъра на околната среда и водите за вземане на решения по ОВОС за инвестиционни предложения, разширения или изменения, които попадат в приложение № 1 и са предмет на обща процедура по ОВОС и най-малко на една от процедурите по чл. 109, ал. 1 или 2 от ЗООС или по чл. 117, ал. 1 или 2 по ЗООС. Изменението цели намаляването на административната тежест при осъществяването на инвестиционни предложения и създаването на по-добра икономическа среда, при условия на защита и опазване на компонентите на околната среда.

Измененията в ЗООС водят до промяна в подзаконовата нормативна уредба, в това число привеждане в съответствие на Наредбата за условията и реда за извършване на оценка на въздействието върху околната среда, Наредбата за условията и реда за издаване на комплексни разрешителни и Наредбата за предотвратяване на големи аварии с опасни вещества и ограничаване на последствията от тях. Измененията в подзаконовата нормативна уредба следва да бъдат приети навременно, доколкото същите създават условия за изпълнение на правомощията на министъра на околната среда и водите, считано от датата на влизане на разпоредбите, отнасящи се до общите процедури по ЗООС.

Промяната в ЗООС води до необходимост и до промяна на Устройствения правилник на Министерството на околната среда и водите, в частта отнасяща се до специализираната администрация, която подпомага министъра в изпълнение на правомощията по ЗООС. Това изисква допълване и изменение на функционалната компетентност на отделни административни звена.

Отделно, промяна във функционалната характеристика на административните звена е продиктувана от необходимостта от подобряване на административния процес при провеждането на процедурите по реда на глава шеста и глава седма на Закона за опазване на околната среда (оценка на въздействието върху околната среда, комплексно разрешително за предприятия с висок или нисък рисков потенциал). Цели се оптимизиране, ускоряване, облекчаване и по-добро координиране на цялостния процес на администриране на производства, инициирани от бизнеса и заинтересованата общественост. С промените ще се подобри методическото подпомагане на регионалните звена, на Изпълнителната агенция по околна среда и ще се осигури цялостност и кумулативност на извършваните оценки чрез процедурите по ЗООС и осъществяването на контрола на опасностите от промишлени аварии, тяхното предотвратяване и ограничаване на замърсяването на производствените дейности.

С изменения в Административнопроцесуалния кодекс (изм. и доп. ДВ, бр. 77 от 18 септември 2018 г.) са изменени и допълнени функциите на инспекторите към Инспектората на министерството. На инспекторатите са вменени функции по проверка на декларациите, подадени по реда на Закона за противодействие на корупцията и отнемане на незаконно придобитото имущество, както и установяване на конфликт на интереси. С предложените промени в устройствения правилник се цели привеждане на правомощията на Инспектората в съответствие със Закона за противодействие на корупцията и отнемане на незаконно придобитото имущество и Наредбата за организацията и реда за извършване на проверка на декларациите и за установяване конфликт на интереси.

С предлаганите промени се предвижда прехвърлянето на експертните представители в Постоянното представителство на Република България към Европейския съюз като щатни бройки към дирекция „Координация по въпросите на Европейския съюз и международно сътрудничество“. С посоченото изменение се преодолява съществуващо противоречие със Закона за администрацията и с Наредбата за прилагане на Класификатора за длъжностите в администрацията. Допълнително се развива уредбата на функциите на експертните представители на министерството в Постоянното ни представителство в Брюксел. Чрез включването им в състава на дирекция „Координация по въпросите на ЕС и международно сътрудничество“, която има ключови координационни функции по отношение на цялостната дейност на Министерството на околната среда и водите по въпросите на ЕС в областта на околната среда и климата, ще се постигне необходимото високо ниво на съгласуваност, последователност и проследяемост на формулираните позиции на България в процеса на взимане на решение на ниво Европейски съюз.

С други промени в Устройствения правилник на Министерството на околната среда и водите ще се създаде административен капацитет за изпълнение на правомощията на министъра на околната среда и водите, определени в чл.115, ал.1, т.4 и т.6 от Закона за биологичното разнообразие. Към функциите на дирекция „Национална служба за защита на природата“ се добавят функции, чрез които да се осигури текущото управление на изпълнението на Национална приоритетна рамка за действие за „Натура 2000”, с оглед на постигането на заложените в нея стратегически приоритети, както осигуряване надеждното отчитане (междинно и окончателно) на постигнатите въздействия и резултати, в следствие на реализацията на заложените в НПРД мерки. Очакваният резултат от приемането на акта е нормативното обезпечаване на процеса по управлението на рамката в Министерството на околната среда и водите. За изпълнение на посочените функции се предвижда увеличаването на числеността на дирекция „Национална служба за защита на природата“ чрез компенсирани промени в рамките на числеността на администрацията на министерството.

С промените в Устройствения правилник се осигурява и подобряването на вътрешното преструктуриране и оптимизиране на част от административните звена, в това число прецизиране на функции и подобряването на дейността им. Във функционалната характеристика на дирекция „Политика по изменение на климата“ са допълнени функции, свързани с международни задължения на Република България по Споразумението от Париж, както и се отменят такива, свързани с недействащи международни механизми за търговия с емисии.

С предвидените промени в Устройствения правилник на Изпълнителната агенция по околна среда се цели подобряване на функционалността на администрацията на Изпълнителната агенция по околна среда, както и подобряване на координацията между структурните звена в агенцията. Предвижда се увеличаване на числеността на Изпълнителната агенция по околна среда, като промяната се осъществява въз основа на компенсаторни промени, а средствата са за сметка на утвърдените разходи за персонала на Министерството на околната среда и водите. Създава се допълнителна длъжност „заместник изпълнителен директор“, като по този начин ще се осигури стабилно и ефективно управление на агенцията, както ще се подобрят работните процеси и оперативните процедури.

С проекта на Постановление не се въвеждат норми на европейското право, поради което не се изготвя справка за съответствието му с него.

Предлаганият проект на Постановление няма да окаже пряко и/или косвено въздействие върху държавния бюджет, като е изготвена финансова обосновка по приложение № 2.2 към чл.35, ал.1, т.4, буква „б“ от Устройствения правилник на Министерския съвет и на неговата администрация.

Съгласно чл. 26, ал. 3 и 4 от Закона за нормативните актове проектът на постановление, доклада и частичната предварителна оценка на въздействието са публикувани на интернет страницата на Министерството на околната среда и водите и на Портала за обществени консултации за срок от 14 дни. Срокът за предложения и становища по проекта на нормативен акт е определен на 14 дни, поради влезлите в сила промени в ЗООС, които въвеждат общата процедура по смисъла на чл. 94, ал. 1, т. 9 от ЗООС. Промените в ЗООС бяха обнародвани с брой 98 на Държавен вестник от 27 ноември 2018г. Измененията в Устройствения правилник на Министерството на околната среда и водите определя изрични функции на административни звена, свързани с разработването на проекти на подзаконовинормативни актове, отнасящи се до процедури за оценка на въздействието, осъществявани на основание чл. 94, ал. 1, т. 9 от ЗООС. Навременното разработване на подзаконовата нормативна уредба ще създаде предпоставки за изпълнение на правомощията на министъра на околната среда и водите по реда на чл. 94, ал. 1, т. 9 от ЗООС. Следва да бъдат разработени и приети изменения в Наредбата за условията и реда за извършване на оценка на въздействието върху околната среда, Наредбата за условията и реда за издаване на комплексни разрешителни и Наредбата за предотвратяване на големи аварии с опасни вещества и ограничаване на последствията от тях. Отделно, въведените общи процедури по оценка на въздействието на околната среда, комплексни разрешителни и/или доклад за безопасност за предприятия с висок рисков потенциал, следва да бъдат обезпечени чрез подобряване на координацията на цялостния процес при провеждане на процедурите по реда на глава шеста и глава седма на ЗООС, както и подобряването на методическото подпомагане на регионалните органи на власт.

Мотив за определяне на 14-дневния срок по чл. 26, ал. 4 от Закона за нормативните актове е фактът, че по-голямата част от съдържанието на настоящото постановление бе подложено на обществено обсъждане в периода от 07.11.2018 г. – 04.12.2018 г. Промените в първия вариант на проект за изменение и допълнение на устройствения правилник и проектът, представен с настоящия доклад, не са много, поради което бе преценено, че е достатъчно обществеността да се запознае с предлаганите промени в устойствения правилник в рамките на 14 дни.

Проектът на постановление на Министерския съвет е съгласуван в съответствие с чл. 32 от Устройствения правилник на Министерския съвет и на неговата администрация. Направените бележки и предложения са отразени в приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл.8, ал.2 от Устройствения правилник на Министерския съвет и на неговата администрация, Ви предлагам предложения проект на постановление на Министерския съвет да бъде разгледан и приет на заседание на Министерския съвет.

**НЕНО ДИМОВ**

*Министър на околната среда и водите*